b'\n_START_ARTICLE_\nTiedonk\xc3\xa4ytt\xc3\xb6\n_START_PARAGRAPH_\nTiedonk\xc3\xa4ytt\xc3\xb6 on ihmisen, yksil\xc3\xb6n tai organisaation, toimintaa tiedon kanssa jossain tilanteessa. Tiedonk\xc3\xa4yt\xc3\xb6n ala ulottuu arkiel\xc3\xa4m\xc3\xa4n pienist\xc3\xa4 k\xc3\xa4yt\xc3\xa4nn\xc3\xb6llisist\xc3\xa4 teoista tieteen ja taiteen harjoittamiseen. Tutkimuksellisesti sit\xc3\xa4 voidaan l\xc3\xa4hesty\xc3\xa4 lukuisista n\xc3\xa4k\xc3\xb6kulmista. _NEWLINE_Laajimmillaan ymm\xc3\xa4rrettyn\xc3\xa4 tiedonk\xc3\xa4ytt\xc3\xb6 on niin yksil\xc3\xb6n kuin lajinkin selviytymisen edellytys. Tiedonk\xc3\xa4ytt\xc3\xb6 liittyy kiinte\xc3\xa4sti tiedonhankintaan; yhdess\xc3\xa4 n\xc3\xa4m\xc3\xa4 muodostavat kokonaisuuden, jota usein kuvataan tiedonhankinnan ja -k\xc3\xa4yt\xc3\xb6n syklin\xc3\xa4. _NEWLINE_Tiedonk\xc3\xa4yt\xc3\xb6n ilmi\xc3\xb6it\xc3\xa4 tutkitaan viestint\xc3\xa4- ja kasvatustieteiss\xc3\xa4, mutta keskeisint\xc3\xa4 niiden tutkimus on informaatiotutkimuksessa, miss\xc3\xa4 tiedonk\xc3\xa4ytt\xc3\xb6 kuuluu tiedontarpeiden ja tiedonhankinnan rinnalla tutkimuksen ydinalueisiin._NEWLINE_Tiedonk\xc3\xa4ytt\xc3\xb6 kohdistuu tiet\xc3\xa4mykseen (mielen sis\xc3\xa4lt\xc3\xb6n\xc3\xa4), informaatioon tai tiettyyn tiedonl\xc3\xa4hteeseen. _NEWLINE_Tiedonk\xc3\xa4ytt\xc3\xb6-termin rinnalla on toisinaan my\xc3\xb6s sana informaationk\xc3\xa4ytt\xc3\xb6. Informaatiotutkimuksen englanninkielisess\xc3\xa4 tutkimuskirjallisuudessa suomen termi\xc3\xa4 tiedonk\xc3\xa4ytt\xc3\xb6 vastaavat l\xc3\xa4hinn\xc3\xa4 termit information use ja knowledge use.\n_START_SECTION_\nInformaation- ja tiedonhankinnan n\xc3\xa4k\xc3\xb6kulma\n_START_PARAGRAPH_\nTiedonhankinnan yhteys tiedonk\xc3\xa4ytt\xc3\xb6\xc3\xb6n perustuu ajatukseen tiedosta k\xc3\xa4ytt\xc3\xa4j\xc3\xa4n hallussa olevana resurssina tai hy\xc3\xb6dykkeen\xc3\xa4. Jotta tietoa voitaisiin k\xc3\xa4ytt\xc3\xa4\xc3\xa4, se on ensin saatava tulevan k\xc3\xa4ytt\xc3\xa4j\xc3\xa4n ulottuville. Tietyn ongelman ratkaisemiseen tai tiedontarpeen tyydytt\xc3\xa4miseen tarvitaan sille hy\xc3\xb6dyllisen (relevantin) informaation paikantamista ja alustavaa arviointia, jota seuraa tiedonhankinta ja -k\xc3\xa4ytt\xc3\xb6, joiden tuloksena k\xc3\xa4sitykset ongelmasta tai muusta tiedontarpeesta kehittyv\xc3\xa4t.\n_START_SECTION_\nTietok\xc3\xa4yt\xc3\xa4nt\xc3\xb6jen n\xc3\xa4k\xc3\xb6kulma\n_START_PARAGRAPH_\nTiedonk\xc3\xa4ytt\xc3\xb6 liittyy johonkin \xc3\xa4lylliseen, ajatuksina ja tekoina ilmenev\xc3\xa4\xc3\xa4n toimintaan. Vastaavasti kaikkeen toimintaan liittyy tietyss\xc3\xa4 yhteis\xc3\xb6ss\xc3\xa4 vakiintuneita (ja hyv\xc3\xa4ksyttyj\xc3\xa4) toimintatapoja, k\xc3\xa4yt\xc3\xa4nt\xc3\xb6j\xc3\xa4._NEWLINE_Tietok\xc3\xa4yt\xc3\xa4nn\xc3\xb6t (my\xc3\xb6s informaatiok\xc3\xa4yt\xc3\xa4nn\xc3\xb6t, information practices) k\xc3\xa4sitteen\xc3\xa4 perustuvat siihen, ett\xc3\xa4 tiedonhankinnan ja -k\xc3\xa4yt\xc3\xb6n ajatellaan olevan yhteis\xc3\xb6llisi\xc3\xa4 ja vuorovaikutuksellisia ilmi\xc3\xb6it\xc3\xa4, siis edellytt\xc3\xa4v\xc3\xa4n ihmisten v\xc3\xa4list\xc3\xa4 suoraa tai v\xc3\xa4littynytt\xc3\xa4 kanssak\xc3\xa4ymist\xc3\xa4. Tiedonk\xc3\xa4ytt\xc3\xb6\xc3\xb6n liittyv\xc3\xa4ll\xc3\xa4 yhteis\xc3\xb6ll\xc3\xa4 on yhteisi\xc3\xa4 toimintatapoja, k\xc3\xa4sitteit\xc3\xa4, kielt\xc3\xa4 ja teknologiaa t\xc3\xa4h\xc3\xa4n tarkoitukseen.\n_START_SECTION_\nInformaationk\xc3\xa4sittelyn n\xc3\xa4k\xc3\xb6kulma\n_START_PARAGRAPH_\nTiedon tai informaation k\xc3\xa4sittely tarkoittaa uuden johtamista aikasemmasta, l\xc3\xa4ht\xc3\xb6tietojen (input) muokkaamista uuteen muotoon. K\xc3\xa4sittely voi olla teknisess\xc3\xa4 j\xc3\xa4rjestelm\xc3\xa4ss\xc3\xa4 algoritmien ja tietorakenteiden ohjaamana tapahtuvaa tai ihmisen ajattelua ja p\xc3\xa4\xc3\xa4ttely\xc3\xa4. K\xc3\xa4sittelyn kohteena oleva informaatio on varastoitu l\xc3\xa4hteisiin, kuten asiakirjoihin tai tietokantoihin._NEWLINE_Tiedonk\xc3\xa4ytt\xc3\xb6 ymm\xc3\xa4rrettyn\xc3\xa4 tiedon k\xc3\xa4sittelyksi sis\xc3\xa4lt\xc3\xa4\xc3\xa4 sen, ett\xc3\xa4 tieto otetaan vastaan, se suhteutetaan aikaisempaan tietoon joko ajattelemalla eli sis\xc3\xa4ist\xc3\xa4m\xc3\xa4ll\xc3\xa4 tai muokkaamalla tiedosta jokin ulkoinen esitys eli tallentamalla se.\n_START_SECTION_\nTiedonrakentelun n\xc3\xa4k\xc3\xb6kulma\n_START_PARAGRAPH_\nTiedonk\xc3\xa4ytt\xc3\xb6\xc3\xa4 voidaan pit\xc3\xa4\xc3\xa4 uutta tiet\xc3\xa4myst\xc3\xa4,  uusia k\xc3\xa4sityksi\xc3\xa4 ja merkityksi\xc3\xa4 kehitt\xc3\xa4v\xc3\xa4n\xc3\xa4 prosessina, tiedonrakenteluna, jossa hy\xc3\xb6dynnet\xc3\xa4\xc3\xa4n sek\xc3\xa4 kognitiivisia ett\xc3\xa4 affektiivisia, tunteisiin liittyvi\xc3\xa4, keinoja. _NEWLINE_Tiedonrakentelu on ymm\xc3\xa4rrett\xc3\xa4viss\xc3\xa4 my\xc3\xb6s kollektiivisena toimintana, jonka kohteena ovat k\xc3\xa4sitteelliset luomukset eli artefaktit. T\xc3\xa4m\xc3\xa4n, Carl Bereiterin kehittelem\xc3\xa4n k\xc3\xa4sityksen perustana on erottelu yksil\xc3\xb6n oppimisen ja julkisen kulttuuritiedon kollektiivisen kehittelyn v\xc3\xa4lill\xc3\xa4.\n_START_SECTION_\nInformaation tuottamisen n\xc3\xa4k\xc3\xb6kulma\n_START_PARAGRAPH_\nInformaation tuottamisen n\xc3\xa4k\xc3\xb6kulma tiedonk\xc3\xa4ytt\xc3\xb6\xc3\xb6n liittyy siihen, ett\xc3\xa4 tieto on jaettavissa ja v\xc3\xa4litett\xc3\xa4viss\xc3\xa4 ainoastaan jonkin ulkoisen esityksen muodossa.\n_START_SECTION_\nTiedon soveltamisen n\xc3\xa4k\xc3\xb6kulma\n_START_PARAGRAPH_\nSovellettaessa tieto toimii resurssina jossain toiminnassa. Soveltaminen edellytt\xc3\xa4\xc3\xa4 konkreettisuutta, tiedonk\xc3\xa4ytt\xc3\xb6 tapahtuu jotakin varten (ad hoc) tietyss\xc3\xa4 ajassa ja paikassa, osana toimijan, tiedonk\xc3\xa4ytt\xc3\xa4j\xc3\xa4n, el\xc3\xa4m\xc3\xa4ntilannetta.\n_START_SECTION_\nVaikuttavuuden n\xc3\xa4k\xc3\xb6kulma\n_START_PARAGRAPH_\nKun tiedonk\xc3\xa4ytt\xc3\xb6\xc3\xa4 tarkastellaan vaikuttavuuden n\xc3\xa4k\xc3\xb6kulmasta, tiedon omistaja eli k\xc3\xa4ytt\xc3\xa4j\xc3\xa4 asetetaan tavallaan tiedon kohteeksi: kun ihmisell\xc3\xa4 on tietty vaikuttava tieto, siit\xc3\xa4 seuraa jotakin h\xc3\xa4nen tai toisten ihmisten el\xc3\xa4m\xc3\xa4\xc3\xa4n. Tiedonk\xc3\xa4ytt\xc3\xb6\xc3\xa4 voidaan rajoittaa jopa lains\xc3\xa4\xc3\xa4d\xc3\xa4nn\xc3\xb6ll\xc3\xa4 silloin, kun yksil\xc3\xb6n hallussa olevan tiedon k\xc3\xa4ytt\xc3\xa4minen saattaisi toiset ep\xc3\xa4tasa-arvoiseen asemaan tai mahdollisesti tuottaisi muuta vahinkoa.  Sis\xc3\xa4piirikaupat ja rippisalaisuus ovat esimerkkej\xc3\xa4 t\xc3\xa4llaisista tilanteista.'